Inwoners steel diesel nadat trok omslaanFoto bloot ter illustrasie. (Foto: Jason Mitrione/Unsplash) Diesel is Dinsdagoggend by die liters gesteel nadat ŉ vragmotor in Kroonstad omgeslaan het. Ten spyte van waarskuwings oor die erns van die ongeluk, het inwoners van dié Vrystaatse stad nietemin hulself gehelp en boonop die polisie probeer verjaag. Sers. Josephine Rani, polisiewoordvoerder, sê die dieseltrok het om 06:45 in Kroonstad omgeslaan. “Die 28-jarige vragmotorbestuurder was onderweg van Durban na Schweizer-Reneke in Noordwes toe hy in Kroonstad beheer oor die voertuig verloor het,” sê Rani. Die vragmotor het omgeslaan en ŉ gevaarlike situasie geskep. Die bestuurder het matige beserings opgedoen en is na ŉ plaaslike hospitaal geneem vir behandeling. Terwyl die polisie na die toneel ontbied is, het talle inwoners van die stad glo die diesel uit die trok begin steel. Daar was na bewering ook kinders by die voorval betrokke. Die polisie het probeer om die groep uiteen te jaag om hulle van die gevaarlike toneel te beskerm, maar die gemeenskapslede het die polisie met klippe bestook. Lede van die Welkom-polisie is kort daarna ontbied om die betrokke beamptes by te staan. Dit is nog nie duidelik hoeveel liters diesel gebuit is en of van die gemeenskapslede vervolg gaan word nie. Brig. Mapulane Mbeloane, waarnemende polisiekommissaris van die Fezile Dabi-distrik, het die gemeenskap se optrede ten sterkste veroordeel. “Dit is hartverskeurend om te sien hoe ons gemeenskapslede nie skroom om hul eie lewens en dié van hul kinders in gevaar te stel nie,” het Mbeloane gesê.